《临平春日有怀》
宋代·利登

少年贱生理，嗜书强解事。
长怀希南负，趋数惭北鄙。
乾坤双鬓改，日月寸心死。
誓从鹿豕游，乃复叨一第。
两年三作别，云雾生马耳。
临平二月春，花事归桃李。
独寻处士梅，三萧湖边水。
一官未得仕，畏首复畏尾。
旁观未知羞，自愧已无地。
悬知簪绂禽，扰扰事万起。
终当绿雾中，友彼乘龟子。
南柯不世勋，仅足雄众蚁。

作者简介：利登（生卒年不详）字履道，号碧涧，南城（今属江西）人，一说金川（今属四川）人。